গিলের নেতৃত্বে ভারতের প্রথম টেস্ট সিরিজ জয়

স্পোর্টস ডেস্ক: পঞ্চম দিনে দরকার ছিল মাত্র ৫৮ রান। ক্রিজে ছিলেন কে এল রাহুল (KL Rahul) এবং সাই সুদর্শন (Sai Sudarshan)। সুদর্শন অপ্রয়োজনীয় শট খেলে আউট হলেন। শুভমন গিলও (Shubman Gill) একই কাজ করলেন। রাহুল লক্ষ্যে অবিচল থাকলেন এবং ১০৮ বলে ৫৮ রান করে অপরাজিত থাকলেন। ধ্রুব জুরেলকে নিয়ে তিনি ভারতকে লক্ষ্য পার করালেন। ভারত জিতল সাত উইকেটে।

অধিনায়ক হিসেবে প্রথম টেস্ট সিরিজ জিতলেন গিল। দুই টেস্টের সিরিজ ২-০ ফলে পকেট পুরলেন তিনি। এই ম্যাচের দুই ইনিংসে মিলিয়ে আট উইকেট নিয়ে ম্যান অফ দ্য ম্যাচ হলেন কুলদীপ যাদব (Kuldeep Yadav)। দুই টেস্টে ব্যাট-বলে পারফরম্যান্স করে সিরিজ সেরা রবীন্দ্র জাদেজা (Ravindra Jadeja)।

আরও পড়ুন: সামনে কঠিন প্রতিপক্ষ, নকআউটে যেতে পারবেন হরমনপ্রীতরা?

ক্যারিবিয়ানদের বিরুদ্ধে এই সিরিজের আপাতভাবে তেমন গুরুত্ব ছিল বলে মনে হবে না। কিন্তু গুরুত্ব আছে। ঘরের মাঠে এর আগের টেস্ট সিরিজের কথা মনে পড়লেই বোঝা যাবে। রোহিত শর্মার ভারতকে নিজভূমে ৩-০ হোয়াইটওয়াশ করে চলে গিয়েছিল নিউজিল্যান্ড। তারই ফলশ্রুতি হিসেবে টেস্ট দলে এত রদবদল।

রোহিত এবং বিরাট কোহলির অবসর, নতুন অধিনায়ক হিসেবে শুভমন গিলের আত্মপ্রকাশ। ইংল্যান্ডের মাটিতে সিরিজ ড্র করে এলেও ঘরের মাঠে গিলের ভারত কী করে সেটাই দেখার ছিল। প্রথম পরীক্ষায় সহজ প্রশ্নপত্র ছিল, কাজেই লেটার মার্কস পেয়ে পাশ। তবে এরপরে অনেক কঠিন প্রশ্ন আসবে, গৌতম গম্ভীর এবং শুভমন গিলের দল তার জন্য প্রস্তুত কি না তা সময়ই বলবে।